華山女
作者：韓愈
朝代：唐

paragraphs: 街東街西講佛經，撞鐘吹螺鬧宮庭。
廣張罪福資誘脅，聽衆狎恰排浮萍。
黃衣道士亦講說，座下寥落如明星。
華山女兒家奉道，欲驅異敎歸僊靈。
洗粧拭面著冠帔，白咽紅頰長眉青。
遂來陞座演真訣，觀門不許人開扃。
不知誰人暗相報，訇然振動如雷霆。
掃除衆寺人跡絕，驊騮塞路連椔軿。
觀中人滿坐觀外，後至無地無由聽。
抽簪脫釧解環佩，堆金疊玉光青熒。
天門貴人傳詔召，六宮願識師顏形。
玉皇頷首許歸去，乘龍駕鶴去青冥。
豪家少年豈知道，來遶百帀脚不停。
雲牕霧閣事恍惚，重重翠幕深金屏。
僊梯難攀俗緣重，浪憑青鳥通丁寧。